text: KIF Kolding får uventet svensk øretæve i CL-premiere
  16 september 2015 kl. 18.33
  De danske mestre var uden chance, da holdet spillede den første kamp i Champions League.
  Det blev en kamp til glemmebogen set med danske øjne, da KIF Kolding København onsdag gjorde sin entré i denne sæsons Champions League-gruppespil.
  De danske håndboldmestre fik en regulær røvfuld og tabte overraskende hele 26-33 på udebane til IFK Kristianstad.
  De svenske mestre var ellers på forhånd anset for at være et af de hold, som KIF Kolding skulle kunne besejre for at spille med om de sjove pladser i den stærke gruppe B.
  Det var den danske klub imidlertid ikke i nærheden af, og det var meget uventet.
  En lang række danske afbrændere blev dyre i første halvleg, og hjemmeholdet gik til pause foran 16-10 foran 4168 begejstrede tilskuere.
  KIF Kolding kunne slet ikke få offensiven med Lukas Karlsson, Bo Spellerberg og Konstantin Igropulo til at fungere.
  I anden halvleg kom det danske hold bagud 15-26, men det lykkedes at begrænse ydmygelsen mod slutningen af kampen.
  Hjemmeholdets Kristian Björnsen blev kampens topscorer med ni mål, mens Konstantin Igropulo blev KIF Koldings topscorer med seks mål.
  IFK Kristianstad bliver trænet af den svenske håndboldlegende Ola Lindgren.
  Klubben mødte frem til opgøret med meget selvtillid, efter at holdet fredag i sidste uge vandt med 14 mål over Drott i den svenske liga.
  Champions League er i denne sæson blevet udvidet, så der er otte hold med i gruppe B.
  De seks bedste hold fra gruppen går videre til 1/8-finalerne.
  Ud over Kristianstad skal KIF Kolding møde Barcelona, Kielce, Skopje, Pick Szeged, Rhein-Neckar Löwen og Montpellier.
  